‘આપો ઉત્તર ઓ સપ્તવર્ણી’માં લાગે છે તો એવું કે સૂર્ય પાસે જવાબ માગવામાં આવે છે પરંતુ કવિતા પૂરી થતા સુધીમાં એ પ્રશ્ન સમગ્ર માનવજાત સામે તકાય છે. કવિયત્રી પૂછે છે કે હે સપ્તવર્ણી ! કોણાર્ક પર પ્રથમ કિરણરૂપે તમે જ ફેલાવ છો, ગ્રીસની રાજધાની એથેન્સમાં આવેલ એથેના દેવીના મંદિર પાર્થેનોનના બાહુ તમે જ પંપાળો છો, કન્યાકુમારીમાં તમે જ ઉદિત-અસ્ત થાઓ છો, હિમાલયના બર્ફીલા શિખર પર તમારો વૈભવ ચકાચૌંધ કરી દે છે તેમજ સૂનિઅન (દ.ગ્રીસમાં ત્રણ સમુદ્રથી વિંટળાયેલું એ સ્થળ જ્યાંનો સૂર્યાસ્ત અદ્દભુત કહેવાય છે.) માં પણ તમે જ છો. આમ ઠેર-ઠેર સૂર્ય હી સૂર્ય જ પૂજાય છે. તો દેશ-વિદેશ એવું અંતર શા માટે ? માણસ-માણસ વચ્ચે ભેદ શા માટે ?